RESOLUCIÓN do 29 de marzo de 2005, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do laudo ditado no procedemento de mediación e arbitraxe, AGA, respecto da negociación do convenio colectivo para a empresa Setex Aparki, S.A. (servizo guindastre), no centro de traballo de Lugo. (Expediente 15/2000).
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 23/06/2005

En relación co artigo 2.f) do Real decreto 1040/1981, do 22 de maio, sobre rexistro e depósito de convenios colectivos de traballo, faise público o laudo ditado no procedemento de mediación e arbi
traxe, AGA, no conflito xurdido entre a parte empresarial e social en relación coa negociación do convenio colectivo na empresa Setex Aparki, S.A. (servizo grindastre), no centro de traballo de Lugo (expediente 5/2000).
Esta delegación provincial,
ACORDA:
Primeiro.-Ordenar o depósito do citado laudo e a súa inscrición no rexistro de convenios colectivos desta delegación, no folio 27 correspondente ao convenio colectivo da empresa Setex Aparki, S.A. (servizo guindastre), no centro de traballo de Lugo, (expediente 15/2000).
Segundo.-Remitir o texto do mentado laudo á Dirección Xeral de Relacións Laborais da Xunta de Galicia.
Terceiro.-Disponer a súa publicación no Diario Oficial de Galicia e no BOP.
Lugo, 29 de marzo de 2005.
Ana Chao Vázquez
Delegada provincial de Lugo
Acta de acordo da comisión de mediación para a solución extraxudicial do conflito xurdido na empresa Setex Aparki, S.A., centro de traballo de Lugo (servizo guindastre)
Na cidade de Lugo, sendo as dezaoito horas do día catorce de marzo de dous mil cinco.
Reúnense:
Os integrantes da comisión de mediación constituída para a solución extraxudicial do conflito xurdido, en relación coa negociación do convenio colectivo, na empresa Setex Aparki, S.A., (servizo guindastre) no centro de traballo de Lugo; comisión prevista no artigo 15 do Acordo Interprofesional Galego sobre Procedementos Extraxudiciais de Solución de Conflitos Colectivos (AGA) e formada polas seguintes persoas:
En representación de Setex Aparki, S.A.
Lourdes López de Aguilar, directora de Recursos Humanos.
Manuel Pérez Gegúndez, delegado do centro de traballo de Lugo.
En representación da parte social.
Hipólito Arias de la Fuente, delegado de persoal no centro de traballo de Lugo.
Manuel Lorenzo Fernández, secretario xeral do Sindicato Intercomarcal da Federación de Servizos de Lugo, de UGT- Galicia.
Fernando Teijeiro Valledor, asesor de UGT-Galicia.
En presenza do mediador designado, José Vazquez Portomeñe, integrante do rexistro de conciliado
res-mediadores e árbitros de Lugo, as partes, logo do intercambio de criterios e de establecer negociación,
ACORDAN:
Transformar a mediación inicial en arbitraxe, que versará sobre as materias que son diferenza entre os interlocutores sociais no marco do convenio colectivo que rexe as relacións laborais entre a empresa e os seus traballadores e que, de seguido se fan constar:
1. Prazo de redacción do texto articulado.
2. Data dos efectos do período de vixencia do mesmo.
3. Os criterios concretos que rexerán as seguintes materias:
-Retribucións salariais.
-Paga de beneficios:
-Vacacións: período de desfrute e duración das mesmas.
-Días de asuntos propios: diferenza interpretativa existente en relación á forma de desfrute dos días de asuntos propios.
- Contido que deba ter o convenio colectivo, no resto das materias.
E, en proba de canto precede, asinan esta acta de submisión arbitral das diferenzas, facultando expresamente o ártitro disignado para dirimir.
Arbitraxe.
Na cidade de Lugo o catorce de marzo de dous mil cinco.
Antecedentes.
O presente conflito formalizouse inicialmente como mediación, no marco do sistema de solución extraxudicial de conflitos, en relación co convenio colectivo, entre a empresa Setex Aparki, S.A., e a representación dos traballadores.
Ambas as dúas partes asistiron á reunión:
En representación de Setex Aparki, S.A..
Lourdes López de Aguilar, directora de Recursos Humanos.
Manuel Pérez Gegúndez, delegado do centro de traballo de Lugo.
En representación da parte social.
Hipólito Arias de la Fuente, delegado de persoal no centro de traballo de Lugo.
Manuel Lorenzo Fernández, secretario xeral do Sindicato Intercomarcal da Federación de Servizos de Lugo, de UGT- Galicia.
Fernando Teijeiro Valledor, asesor de UGT-Galicia.
En presenza do mediador designado, José Vazquez Portomeñe, integrante do rexistro de conciliadores-mediadores e árbitros de Lugo, as partes, logo do intercambio de criterios e de establecer negociación, acordaron transformar a mediación inicial en arbitraxe, que versará sobre os feitos e fundamentos xurídicos que, de seguido se fan constar.
As partes someteron expresamente as súas diferencias ao arbitro designado, José Vázquez Portomeñe, consonte con acta levantada para o efecto.
Así pois, esta arbitraxe dirime as diferenzas existentes entre as partes, consonte cos feitos e fundamentos xurídicos que, de seguido se fan constar:
Feitos que se declaran probados:
Único: sobre o convenio colectivo que rexe as relacións laborais entre as partes existe diferenza, ata o punto de estancarse as negociacións, que teñen unha longa duración.
O mediador oiu ás partes, coñeceu as súas posturas diverxentes, valorou o contido das mesmas e as circunstancias concorrentes.
Fundamentos xurídicos:
Único: cando existen diverxencias en materia laboral, como é o presente caso, as partes lexitimadas, neste caso presentes e con representatividade total respecto do marco do conflito, en uso das facultades que lles dá a súa autonomía, poden acudir ao sistema de solución extraxudicial de conflitos colectivos, pola vía de mediación ou de arbitraxe.
O árbitro unha vez designado, como sucede neste caso, está facultado para resolver todos os temas suscitados, tendo a súa decisión validez de convenio colectivo, consonte co Estatuto dos traballadores e o sistema de solución extraxudicial establecido no marco galego.
Enténdese, pois, esta arbitraxe como de equidade e no marco laboral, como proxeción da autonomía dos interlocutores sociais.
En consecuencia de canto precede, dítase o presente
Laudo arbitral:
1. As partes procederán, no prazo de 15 días, a redactar o texto articulado do convenio colectivo que rexe as relacións laborais entre a empresa e os seus traballadores.
2. Os efectos deste convenio colectivo son desde o día 1 de xaneiro de 2002, tendo en conta que a vixencia do anterior convenio rematou o 31 de decembro de 2001, existindo unhas longas negociacións para consensuar os seus termos.
3. Os criterios concretos que rexerán a redacción do texto articulado do convenio serán os seguintes:
*Retribucións salariais:
-Ano 2002: IPC real.
-Ano 2003: IPC real.
-Ano 2004: IPC real máis 2 puntos.
-Ano 2005: IPC real máis 2,5 puntos.
-Ano 2006: IPC real máis 2,5 puntos.
* Paga de beneficios:
-Para o ano 2005: 200 euros lineais.
-Para o ano 2006: 626 euros lineais.
*Vacacións:
-Desfrutaranse preferentemente nos meses de xuño a setembro, ambos os dous inclusive.
-Para o ano 2005, desfrutaranse 33 días naturais e para o 2006, 35 días naturais.
* Días de asuntos propios: ante a diferenza interpretativa existente en relación á forma de desfrute dos días de asuntos propios, dirímese do seguinte xeito: «Os días de asuntos propios non poderán desfrutarse en sábados, domingos, festivos ou vésperas de festivos no período de xuño a setembro, nin os días 24, 25, 31 de decembro, 1 de xaneiro e festas locais».
* En todo o non indicado especificamente no punto anterior, rexerá o disposto no último convenio colectivo asinado.
* Esta proposta transacional é resultado dun equilibrio en normalidade, logo de oídas as partes e valoradas as súas posturas, non só durante as diversas fases da longa negociación senón na posición final da mesma.
Así pois, esta proposta ten en conta o longo período de tempo transcorrido desde o remate do convenio anterior ata o momento actual, polo que se procede a unha repartición equitativa de custos en todo o período de vixencia do convenio sobre o que versa a mediación, sendo razoable un incremento levemente maior nos últimos tres anos, por non ser práctica habitual na negociación colectiva a retroacción en exceso.
Ao mesmo tempo, a incidencia do incremento das vacacións, tamén razonable nunha dinámica normal de negociación colectiva, tense que proxectar, obviamente, no ano en curso e no vindeiro, non tendo sentido a súa retroacción.
Por último, na entidade dos incrementos retributivos e de vacacións, tense en conta o longo período de vixencia do convenio, que compensa o nivel dos mesmos.
Esta arbitraxe poderá ser impugnada ante a xurisdición social, consonte co establecido no Acordo Interprofesional Galego sobre Procedementos Extraxudiciais de Solución de Conflitos Colectivos (AGA).
José Vázquez Portomeñe. Árbitro designado.